《刘晦叔挽词二首 其一》
宋代·苏过

早岁声名耸搢绅，晚途端合付经纶。绣衣曾是先朝旧，郎省空惊白发新。

不羡得车誇贵仕，但令遗爱在斯民。德星临处阴功满，高大门闾畀后人。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。